
Csapadék-lefolyás modellezés a Rinya-patak vízgyűjtőjén

A hidrológiai ciklus egyik fontos része a lefolyás. Az elmúlt évtizedekben a klímaváltozás hatása erre a folyamatra a szélsőséges csapadékesemények jelentkezésével vált egyre egyértelműbbé. A kisvízfolyásokon villámárvizek vonultak le, melyek nagy károkat okoztak. Ilyen volt például a Dél-Dunántúlon található Rinya-patak 2020-as villámárvize, mely mindössze pár napig tartott, de jelentős gazdasági károkkal járt, az árvíz egy közúti hidat is elmosott. Ez az esemény adta a kutatás motivációját, hogy csapadék-lefolyás modellt alkossak az említett területre. Ehhez a vízgyűjtő-elemzésen alapuló HEC-HMS szoftvert használtam, mely számos lehetőséget kínál a számítások elvégzéséhez. A modell felparaméterezése szakirodalmi adatok, különböző adatbázisok értékei és terepi mérések eredményei alapján történt. A kutatás célja a vizsgált vízgyűjtőre a modell kalibrációját és validációját elvégezni, mely akár későbbi előrejelzésekre is alkalmas lehet. Ezen felül megvizsgáltam a talajfizikai paraméterek meghatározásának megbízhatóságát modellezési szempontból, illetve az ezeken alapuló veszteség számítási módszerek eredményekre gyakorolt hatását. A használt veszteség módszerek közül a modellhatékonysági mutató legmagasabb értékeit, valamint a modellezett és mért árhullámok közti legkisebb különbségeket a kezdeti és konstans módszerrel értem el.



